Prichádza vlna prepúšťania?Pridajte názor
10. 1. 2019 - Predposledný obchodný deň priniesol výsledky inflácie z Číny. Index spotrebiteľských cien spomalil svoj medziročný rast v decembri z 2,2 % na 1,9 %.
Predposledný obchodný deň priniesol výsledky inflácie z Číny. Index spotrebiteľských cien spomalil svoj medziročný rast v decembri z 2,2 % na 1,9 %. Index cien výrobcov takisto spomalil, konkrétne z 2,7 % v novembri až na 0,9 % v decembri. Čína a Spojené štáty dosiahli pokrok pri posledných obchodný rokovaniach v riešení štrukturálnych problémov ako vynútený transfer technológií a intelektuálne práva. So správou prišlo čínske ministerstvo obchodu. Ázijské akciové indexy uzavreli obchodný deň nasledovne: Nikkei -1,29 %, Hang Seng Index +0,22 %, CSI 300 -0,19 %.
Inflácia CPI v Rusku vzrástla v decembri z 3,8 % na 4,3 %. Po dvojcifernom poklese dopytu z Číny a pokračujúcom poklese dopytu z Európy sa automobilka Jaguar Land Rover rozhodla, že zredukuje počet zamestnancov. Prepúšťanie sa bude týkať najmä administratívnych a technologických pozícií, zatiaľ čo miesta vo výrobe by nemali byť ohrozené. Prepúšťať sa chystá aj európska divízia automobilky Ford. Cieľom je zvýšiť prevádzkovú maržu na 6 %. Ford zamestnáva v Európe 53 000 ľudí a v treťom kvartáli 2018 dosiahol stratu 245 miliónov eur. Francúzska priemyselná výroba poklesla na medziročnej báze o 1,3 % oproti predchádzajúcemu rastu o 1,3 %. Britská opozičná strana bude v prípade Mayovej porážky na utorkovom hlasovaní o návrhu na odchod Veľkej Británie z Európskej Únie žiadať vypísanie nových volieb. Európske akciové indexy uzavreli obchodný deň nasledovne: Eurostoxx 50 +0,18 %, CAC 40 -0,16 %, DAX +0,26 %.
USA priniesli výsledky z trhu práce. Pokračujúce dávky v nezamestnanosti vzrástli zo 1,75 milióna na 1,722 milióna. Nové žiadosti o dávku v nezamestnanosti naopak poklesli z 233 tisíc na 216 tisíc nových žiadostí. K prepúšťaniu pristúpil aj najväčší svetový správca aktív – BlackRock. Firma chce zredukovať svoje pracovné miesta o 3 %. Guvernér americkej centrálnej banky FED sa vyjadril, že trh práce v USA je silný, ekonomické dáta majú svoju dynamiku a FED je trpezlivý a flexibilný vzhľadom k inflačným dátam. Podľa Powella má trh pesimistickejší pohľad ako naznačujú ekonomické dáta. Americké akciové indexy ukončili obchodovanie nasledovne: DJIA +0,50 %, S&P500 +0,44 %, NASDAQ +0,42 %.
Najväčším skokanom dňa v rámci indexu S&P 500 bola spoločnosť Constellation Brands, Inc., ktorej akcie vzrástli počas dnešného obchodného dňa o 5,88 %. Dôvodom dnešného rastu akcií bolo včerajšie zverejnenie hospodárskych výsledkov za tretí kvartál fiškálneho roka 2019. Zisk na akciu vykázal hodnotu 2,370, čo je o 15 % lepší výsledok, ako boli očakávania analytikov. Takisto prekvapili aj tržby, konkrétne o 3,40 %. Spoločnosť Constellation Brands, Inc. vyrába a predáva alkoholické nápoje v Severnej Amerike, Európe, Austrálií a na Novom Zélande. V jej portfóliu sa nachádzajú rôzne značky vín, pív a destilátov.